VNG พุ่ง 6% ลุ้นครึ่งปีหลังโตแกร่ง รับยอดขาย OSB-รายได้โรงไฟฟ้าชีวมวลหนุน
VNG พุ่ง 6% ลุ้นครึ่งปีหลังโตแกร่ง หลังสถานการณ์โควิดดีขึ้นหนุนยอดขาย OSB และรับรู้รายได้จากโรงไฟฟ้าชีวมวล อีกทั้งในปี 65 ลุยผลิตแผ่น OSB เต็มสูบรองรับดีมานด์
14 ก.ย. 2564

ผู้สื่อข่าวรายงานว่าวันนี้ (14 ก.ย. 2564) ราคาหุ้น บริษัท วนชัย กรุ๊ป จำกัด (มหาชน) หรือ VNG ณ เวลา 10.32 น. อยู่ที่ระดับ 8.10 บาท เพิ่มขึ้น 0.45 บาท หรือ 5.88% โดยทำจุดสูงสุดที่ 8.20 บาท และทำจุดต่ำสุดที่ 7.90 บาท ด้วยมูลค่าการซื้อขาย 90.22 ล้านบาท

โดยก่อนหน้านี้ นายวรรธนะ เจริญนวรัตน์ กรรมการผู้จัดการ VNG เปิดเผยว่า แนวโน้มผลการดำเนินงานในช่วงที่เหลือของปีนี้ คาดว่าจะเติบโตอย่างแข็งแกร่ง หลังสถานการณ์การแพร่ระบาดไวรัสโควิด-19 ของโลกเริ่มควบคุมได้ และกำลังกลับเข้าสู่ภาวะปกติ ผลักดันยอดขายไปต่างประเทศในช่วงไตรมาส 3/2564 เติบโตอย่างต่อเนื่อง ขณะที่ในช่วงไตรมาส 4/2564 จะได้รับแรงหนุนจากยอดขาย OSB (Oriented Strand Board) และรับรู้รายได้จากโรงไฟฟ้าชีวมวล ซึ่งถือเป็น New Growth Driver ซึ่งจะช่วยผลักดันผลการดำเนินงานในปีนี้ให้เติบโตอย่างมีนัยสำคัญ
นอกจากนี้ในปี 2565 บริษัทฯจะสามารถเดินการผลิตแผ่น OSB ได้อย่างเต็มที่เพื่อตอบสนองการตอบรับอย่างดีจากผู้บริโภค เนื่องจากเป็นสินค้าใหม่ที่มีคุณภาพสูง เป็น New Growth Driver ของปี 2565
“ถือเป็นการตอกย้ำการกลับมาเทิร์นอะราวด์เต็มรูปแบบของ VNG หลังวิกฤตการค้าระหว่างจีนและสหรัฐอเมริกา จนถึงวิกฤต Covid-19 โดยมั่นใจว่าในช่วงที่เหลือของปีนี้รายได้และกำไรจะเติบโตอย่างต่อเนื่อง หลังจากในช่วงที่ผ่านมา กลุ่มบริษัทฯ พยายามเพิ่มมูลค่าผลิตภัณฑ์ และ Product Mix ที่ราคาสูงกว่าสินค้า Core products เดิมอย่าง MDF Board และ Particle board เช่นไม้แบบก่อสร้าง หรือ Concrete Forming Plywood ที่มีโรงงานผลิตที่มีความทันสมัย และใหญ่สุดในประเทศไทย ซึ่งสามารถทดแทนการนำเข้ากว่าปีละ 10,000 ล้านบาท โดยเน้นขายในประเทศ” นายวรรธนะ กล่าว
สำหรับแผนการลงทุนธุรกิจผลิตและจำหน่ายแผ่นไม้ในปี 2564 นั้น ทางธนาคารกรุงเทพสนับสนุนวงเงินให้กับ บริษัท วนชัย พาเนล อินดัสทรี่ส์ จำกัด บริษัทย่อยในการผลักดัน (1) โครงการโรงงานผลิตแผ่นไม้อัด (Concrete Forming Plywood) (2) โครงการโรงงานปิดผิวไม้ MDF และ PB เพื่อเพิ่มมูลค่าผลิตภัณฑ์ และ (3) โครงการผลิตไฟฟ้าจากพลังงานแสงอาทิตย์บนหลังคา ได้สำเร็จ ซึ่งจะช่วยสนับสนุนการลดต้นทุนและสร้างรายได้ของบริษัทให้เติบโตอย่างต่อเนื่อง
 
 
 